De réir an mheasúnaithe, bheadh an pacáiste roghanna tosaíochta éifeachtach chun aghaidh a thabhairt ar na príomhfhadhbanna agus chun na cuspóirí ginearálta agus na cuspóirí sonracha a bhaint amach. Dá ndéanfaí an choireacht chomhshaoil a bhrath, a imscrúdú, a ionchúiseamh agus a phionósú ar bhealach níos éifeachtaí, is dócha go gcabhrófar le tionchar na coireachta comhshaoil a laghdú i gcomparáid leis an gcás bunlíne. Ós rud é go bhfuil teorainn leis na sonraí cainníochtúla maidir le tionchair, tá an tionchar is dócha a bheidh ag na roghanna bunaithe ar thuairimí saineolaithe agus páirtithe leasmhara, agus ar shonraí breise nuair is féidir.

Faoi chuspóir 1, trí na hiarscríbhinní a bhaint agus ina ionad sin, an sainmhíniú ar a bhfuil i gceist le coireacht chomhshaoil in Airteagal 3 a bheachtú agus catagóirí nua coireachta comhshaoil a chur isteach faoin airteagal céanna, is dócha go bhfeabhsófar éifeachtacht imscrúduithe agus ionchúiseamh na coireachta comhshaoil, go háirithe maidir leis an gcomhar trasteorann. Mar sin féin, sa todhchaí bheadh gá an Treoir a thabhairt cothrom le dáta go rialta tríd an nós imeachta reachtach más rud é go bhfuil réimsí nua coireachta comhshaoil le cur le raon feidhme na Treorach. Níl aon bhealach níos simplí ann chun é sin a dhéanamh, ós rud é gur cuid riachtanach den Treoir iad sainmhínithe na gcatagóirí coireachta comhshaoil agus go n-éilítear cinneadh ón reachtóir Eorpach ina leith.

Faoi chuspóir 2, tá gá le coireacht maidir le cur i mbaol agus le coireacht a éilíonn léiriú damáiste chun freagairt go leormhaith do chionta comhshaoil. Tá an Treoir atá ann faoi láthair bunaithe ar mheascán den dá chineál sainmhínithe coireachta sin. Beidh ar an togra catagóirí nua coireachta maidir le cur i mbaol a chur isteach agus a shonrú ar bhealach níos cruinne cad é an t-iompar a dhéantar a choiriúlú; beidh air freisin faisnéis a chur isteach lena mbeifear in ann a chinneadh cad is féidir a bheith i gceist le damáiste don chomhshaol.

Le sainmhínithe níos beaichte ar théarmaí doiléire – amhail ‘damáiste suntasach’ agus ‘cainníocht dhiomaibhseach nó neamhdhiomaibhseach’ — déanfar soiléireacht na Treorach a fheabhsú. Leis an mbéim ar an gcoireacht maidir le cur i mbaol agus ar iompraíocht rioscúil, beifear in ann pionóis éifeachtacha a ghearradh i gcásanna ina bhfuil sé deacair an damáiste iarbhír a dhéanamh amach nó i gcás nach ndearnadh aon damáiste. Dá bhrí sin, d’fhéadfadh sé go dtiocfadh méadú ar éifeachtacht imscrúduithe agus ionchúiseamh na coireachta comhshaoil mar thoradh ar chur i bhfeidhm an dá rogha le chéile.

Mar thoradh ar an rogha thosaíochta faoi chuspóir 3 beidh leibhéil na bpionós níos éifeachtaí, níos comhréirí, níos athchomhairlí agus níos aonfhoirmí ann agus i gcleachtas ar fud an Aontais. Ina theannta sin, le híosleibhéil agus uasleibhéil na bpionós príosúnacht, tabharfar rochtain do chleachtóirí forfheidhmithe dlí ar uirlisí imscrúdaitheacha nach bhfuil ar fáil ach le haghaidh coireanna a bhfuil pionóis ag dul leo le híosleibhéal agus uasleibhéal áirithe na bpionós. Mar thoradh air sin, beidh imscrúduithe níos éifeachtaí ann agus éascófar an comhar trasteorann.

Cothóidh na bearta faoi chuspóir 4 an comhar trasteorann go díreach, comhlánóidh siad agus treiseoidh siad a chéile agus beidh imscrúduithe níos éifeachtaí mar thoradh orthu, toisc nach féidir go leor cásanna coireachta comhshaoil a dhéanamh go rathúil ach ar bhonn trasteorann.

Is é an toradh a bheidh ar an rogha thosaíochta faoi chuspóir 5 íoschaighdeán a bhfuil sainmhíniú comhchoiteann leo maidir le bailiú sonraí ar nósanna imeachta coireachta comhshaoil agus, ar an gcaoi sin, gheofar sonraí staidrimh atá inchomparáide ar fud an Aontais.

Beidh tionchar dearfach ag an bpacáiste beart a mholtar faoi chuspóir 6 ar an éifeachtacht iarbhír ar gach leibhéal den slabhra forfheidhmithe (cigirí, póilíní, ionchúiseamh, breithiúna coiriúla).